作者:張元幹
標題:沁園春
內容:神水華池，汞鉛凝結，虎龍往來。問子前午後，陽銷陰長，自然爐鼎，何用安排。靈寶玄門，煙蘿真境，三日庚生兌戶開。泥丸透，盡周天火候，平步仙階。蓬萊。直上瑤臺。看海變桑田飛暮埃。念塵勞良苦，流光易度，明珠難得，白骨成堆。位極人臣，功高今古，總蹈危機吞禍胎。爭知我，辦青鞋布襪，雁蕩天台。